TÁRSADALOMTUDOMÁNYI KUTATÓKÖZPONT

1097 Budapest, Tóth Kálmán u. 4.

1453 Budapest, Pf. 25

Tel.: 224-6724; Fax: 224-6727

E-mail: boda.zsolt@tk.mta.hu; Honlap: www.tk.mta.hu

Főigazgató: Boda Zsolt

# I. A kutatóközpont egészét érintő kutatási és tudományszervezési eredmények 2019. január 1. és augusztus 31. között

**Nemzetközi network építés és konferenciák szervezése**

A Kutatóközpont részt vesz a Digitális Jólét Program által támogatott Magyarországi Mesterséges Intelligencia Koalíció (MI Koalíció) munkájában. A digitalizációval együtt járó gyors technológiai fejlődés a társadalomtudományok számára is új lehetőséget teremt: a big data kutatások, szövegbányászati és szövegelemzési módszerek alkalmazásába és fejlesztésébe történő bekapcsolódás a Kutatóközpont kiemelt céljai között szerepel. Ennek érdekében a Kutatóközpont jelentkezett a MEDEM Monitoring Electoral Democracy (MEDem) felhívására: a Centre on Textual Data létrehozásával a már létező adatbázisaink: CAP, POLTEXT egy nagyobb nemzetközi infrastruktúra részévé válhatnak, ennek regionális központjaként a TK további fejlesztési forrásokhoz is juthat.

A Kutatóközpont vezető szerepét erősíti, hogy otthont adott számos kiemelkedő jelentőségű nemzetközi rendezvénynek, köztük a két Cost Action workshopnak is.

**Interdiszciplináris kutatócsoportok elindítása** A TK Inkubátor pályázati konstrukció célja, hogy olyan interdiszciplináris, illetve nemzetközi kutatási projekteket támogasson, melyek később nemzetközi pályázatok magjai lehetnek. A TK Inkubátor pályázati felhívásra összesen kilenc pályázatot adtak be a TK kutatói, a pályázatokat független bírálók értékelték és pontozták. A nyertes projektek: *(De-) Democratization and the trajectories of civil society; Making Markets, Translating Markets: Market Surveillance and Financial Regulation; Linkage as a source of satisfaction. Legislators' responsiveness and citizens' satisfaction with democracy; és Beyond dependent market economies: The politics of transnationalized developmental regimes in Eastern Europe.*

A TK ebben az évben támogatást adott azon kutatóknak pályázati ötletük megvalósításának elkezdésére, akik a Lendület pályázaton kiváló értékelést kaptak, ám nem nyertek el támogatást. A TK „Lendület plusz” projektjei 2019-ben: *Policy Agendas in Hybrid Regimes: A Comparative Analysis; Az iskolai egyenlőtlenségek csökkentése: randomizált terepkísérletek kutatócsoportja; Expresszív politika: a politikai vélemények kinyilvánításának és a politikai érzelmek kifejezésének változásai Magyarországon; A cselekvőképesség reformjának egyénközpontú, empirikus megközelítése.*

**Nagyközönség tájékoztatása a TK tevékenységéről: tudománynépszerűsítő tevékenység erősítése, modernizálása**

2019-ben a TK fontos stratégiai célkitűzése volt, hogy az itt folyó kutatómunkát, az elért eredményeket a szélesebb közönséggel is megismertesse. Tudománynépszerűsítő tevékenységét kiterjesztette az online felületeken történő erőteljesebb megjelenésre: a közösségi média felületeken rövid videók, cikkek, poszterek formájában mutattuk be az itt folyó kutatásokat. Ennek keretében 15 egyperces bemutatkozó videó készült, melyen a TK kutatói mutatták be röviden aktuális munkájukat, de felkerült a Kutatóközpont Youtube csatornájára több rendezvény, előadás felvétele is. Az MTA Kommunikációs Főosztályával együttműködve számos sajtócikk, képes beszámoló készült, a TK frissen elindított Facebook oldalának 1530 új követője van. A HTK épületében a kutatómunkához kapcsolódó témákban kiállításokat rendeztünk: a Szociofotó, a Roma Színház, valamint a COURAGE projekthez kapcsolódó Kockázati tényezők kiállítás számos érdeklődőt vonzott az épületbe.

Kiemelkedő szakmai siker, hogy angol nyelvű interdiszciplináris folyóiratunkat, az Intersections - East European Journal of Society and Politics-t a Scimago Journal Ranking a 2018-as évre Q2-es folyóiratként rangsorolta.

**Nemzetközi és hazai pályázati tevékenység.** A kutatóközpont 2019-ban is folytatta korábban megkezdett aktív pályázat támogató tevékenységét. Az MTA támogatásának segítségével fenntartott Konzorciumépítési Alap forrásainak segítségével lehetővé tettük, hogy a kutatók H2020 pályázatok előkészítő rendezvényeken, megbeszéléseken vehessenek részt, illetve konzorcium előkészítő workshopokat szervezzenek. A TK pályázati tevékenységet segítő adminisztratív munkatársai idén is bekapcsolódhattak a kutatástámogatással foglalkozó szervezetek munkájába (EARMA – European Association of Research Managers and Administrators, BESTPRAC COST Action). Pályázatainkat már a pályázat elkészítési (pre-award) szakaszban aktívan menedzseljük tartalmi, formai és pénzügyi szempontból; a 2019-es évben eddig 19 nemzetközi pályázat, köztük három Marie Curie, és egy ERC Advanced Grant pályázat benyújtására került sor. Konzorciumvezetőként nyújtottunk be pályázatot az EEA and Norway Grants Fund for Regional Cooperation felhívására *Co-Deciding Europe: Civic Tech for Good Governance and Active Citizenship! (CODE Europe)* címmel, mely a második fordulóba jutott, értékelése folyamatban van. A Kutatóközpont jelenkezett a Monitoring Electoral Democracy (MEDem) felhívására is, *Centre on Textual Data* létrehozására nyújtottunk be pályázatot.

**A nemzetközi és hazai publikációs tevékenység támogatása.** A kutatóközpont tovább folytatta a nemzetközi publikációs tevékenység támogatása érdekében létrehozott programjait: a kiemelkedő nemzetközi publikációk díjazását, TK Mobilitási és Lektorálási Alap működtetését, a természettudományos publikációkban megszokott társszerzőség támogatását és az impakt faktoros megjelenések kiemelt pontozását a teljesítményértékelésben. Fiatal kutatók részére Academic Writing kurzus szervezésére is sor került. A fenti erőfeszítéseknek köszönhetően a Kutatóközpont impakt faktoros folyóirat publikációinak száma 2019-ben tovább emelkedett: 2019 augusztus 31-ig 40 impakt fakrotos folyóiratcikk jelent meg.

Az év folyamán 41 kutatónak jelent meg szerkesztett szakkönyve, monográfiája; valamint 3 könyv és 29 szakkönyv fejezet került publikálásra rangos nemzetközi kiadóknál (Routledge, Springer, Palgrave, Oxford University Press).

A TK támogatást nyújtott hazai szakkönyvek, monográfiák megjelentetésére is: belső pályázat alapján idén összesen 21 könyv megjelenéséhez járult hozzá.

**A TK együttműködései:**

2019-ben a TK folytatta a KSH-val, valamint a Kúriával elindított szakmai együttműködést. Ennek keretében sikeresen zárult a jogalkalmazás szélesebb társadalmi hatásait vizsgáló kutatás. A TK szakértője részt vesz a „Legyen jobb a gyermekeknek” Nemzeti Stratégia Értékelő Bizottságában, illetve „*Éghajlatváltozás és egészség*” című szakmai anyag kidolgozásával segíti az EMMI és a Nemzeti Népegészségügyi Központ Második Nemzeti Éghajlatváltozási Stratégiájában megfogalmazott célok megvalósulását. Tovább folytatódott a Pázmány Péter Katolikus Egyetemmel létrejött együttműködés keretében közös posztdoktori ösztöndíjprogram; és az ország számos egyeteméről érkeztek MA és PhD hallgatók a TK-ba szakmai gyakorlatra, illetve részt vvettek a TK által szervezett módszertani kurzusokon (Stata kurzus, Academic writing). Fontos új együttműkést jelent a már említett Magyarországi Mesterséges Intelligencia Koalíció (MI Koalíció) munkájában történő részvétel is.

(KSH-hoz valami konkrét még kell)

**Kutatástámogató szabályzatok és ösztönzési rendszerek**

A Kutatóközpontban 2019 folyamán sikeresen kialakították a GDPR – rendelet által előírt gyakorlat feltételeit. A TK Adatvédelmi és Adatbiztonsági Szabályzata lefektette a legfontosabb alapelveket és eljárásokat. Ennek alapján a kutatási projektek vezetői elkészítették adatkezelési terveiket, melyhez a Kutatási Dokumentációs Központ munkatársai nyújtottak segítséget. Az Adatvédelmi tisztviselő kinevezésével, Közérdekű adatok megismerésének rendjére vonatkozó szabályzat, valamint az adatvédelmi tájékoztatók elkészültével a GDPR konform működési környezet kialakítása végéhez ért.

Az újonnan bevezetett magyar és angol nyelvű, a nemzetközi pályázati és kutatási projektekben történő részvételhez egyre inkább nélkülözhetetlen Etikai Szabályzat támpontokat nyújt az etikus kutatások megtervezéséhez, és megteremti Etikai Bizottság működésének kereteit.

A TK közalkalmazottai számára fontos ösztönzőket is tartalmaz reprezentatív szakszervezettel megkötött Kollektív szerződés, az újonnan elfogadott Közalkalmazotti Szabályzat megteremti a munkavállalói szervezetek kutatóközponti működésének kereteit.

Elektronikus ügyintézés bevezetésére történő felkészülés jegyében sor került a szerződéskötések előkészítési folyamatának elektronikus útra terelésére is.

**III. RECENS Kutatócsoport tevékenysége 2019. január 1. és augusztus 31. között**

**I. A kutatócsoport fő feladatai 2019. január 1. és augusztus 31. között**

A CSS-Recens a TK legfiatalabb és legkisebb szervezeti egysége, amely méretéhez képest a számítógépes társadalomtudományok területén (és részben más diszciplinák határterületein) igen gazdag kutatási portfólióval rendelkezik. A Lendület és ERC kutatócsoport, illetve az Szociológia Intézet hálózatkutató csoportjának egyesülésével létrejött szervezeti egység tevékenységében 2019-ben (ahogy korábban is) az alábbi kutatási irányok jelentek meg hangsúlyosan:

1. szövegfeldolgozáson (NLP) alapuló kutatások
2. modellezésen és szimuláción alapuló kísérleti kutatások
3. (társadalmi) big data és hálózatelemzéshez kapcsolódó kutatások.

A kutatócsoport 2019-ben is intenzíven pályázott hazai és nemzetközi kutatási forrásokra. A kutatócsoport öt tagja nyújtott be OTKA pályázatot. (A pályázatok eredménye még nem ismert.)

Benyújtásra került egy EEA and Norway Grants pályázat is a TK konzorcium-vezetésével. A pályázat címe *Co-Deciding Europe: Civic Tech for Good Governance and Active Citizenship! (CODE Europe)*, a cél egy komplex deliberatív konzultációs módszertan kidolgozása. A projekt keretében a levegőminőség javításával kapcsolatos lakossági, önkormányzati, civil és kormányzati szempontok *social listening­*-alapú összehangolására is sor kerül.

Továbbá a kutatócsoport vezető szerepet vállalt a 2019 nyarán benyújtott „Mesterséges Intelligencia Kiválósági Központ” pályázati anyagának kidolgozásában.

A beszámolási időszakban kidolgozásra kerültek a CSS-Recens új belső programjai, amelyeket (1) *#CSSRecens\_PubTalk*: (saját írás alatt lévő publikációkat bemutató előadások, viták, tanácsok a szerzők számára), (2) *#CSSRecens\_RefTalk* (érdekes, továbbgondolásra érdemes cikkek egymásnak szóló bemutatása), és (3*) #CSSRecens\_TechTalk* (módszertani előadások, „önképzőkör” jelleggel, R-ben, Pythonban, adatvizualizációs technikákban szerzett tapasztaltok megosztása) címen 2019 októberétől kezdődnek.

A kutatócsoport 2019-ben is meghirdette a gyakornoki programját, amelyre számos fiatal (középiskolás és egyetemista jelentkezett).

**A 2019. január 1. és augusztus 31. között elért kiemelkedő kutatási és más jellegű eredmények**

**Történeti források természetes nyelvfeldolgozás alapú elemzése**

Az év folyamán korpuszt építettünk az 1956-1989 között megjelent Pártélet című lapból, mely korpuszon automatizált szövegelemzés, elsősorban természetes nyelvfeldolgozás (natural language processing - NLP) különböző módszereivel elemezéseket végeztünk. Mivel a számítógépes nyelvészeti elemző eszközök alapvetően más jellegű korpuszokra lettek kidolgozva, a történeti (papír alapon keletkezett) szövegek ilyen jellegű feldolgozása új terület, amely megkívánja a teljes módszertan kidolgozását, valamint a feldolgozáshoz és elemzéshez szükséges eszközök létrehozását és tesztelését, amely munkát folyamatosan végzünk, célunk kutatásunkat más történeti szövegek (pl. napilapok) irányába is kiterjeszteni, ehhez dolgozunk az optikai layout-olás (optical layout recoginition- OLR) problémájának megoldásán is. A Pártélet korpusz elemzéséből idén két nemzetközi konferencia előadásunk született.

**Lokális társadalmi hálózatok rejtett dimenzióinak szerepe a versenyképességre és a területi egyenlőtlenségekre**

A kutatás alapkérdése a társadalmi innovációs kapacitások és egyenlőtlenségek rejtett dimenzióinak feltárása. Arra keressük a választ, hogy a különböző egyéni és regionális szintű társadalmi és gazdasági egyenlőtlenségek kialakulásában milyen szerepe van a társadalmi kapcsolatok sok esetben rejtett, mindezidáig kevésbé kutatott dimenzióinak. Az új típusú adatforrások és az ezekhez szükséges adatfeldolgozási kompetenciák ötvözése a hagyományos szociológiai elméleti modellekkel számos új eredményre vezethet. A kutatáshoz elsődlegesen online közösségi hálózatok és telekommunikációs szolgáltatók big data adatforrásait használjuk fel.

A kutatás során az alábbi kérdésekre fókuszálunk:

1. A társadalmi kapcsolathálózatok nagy adatbázisain keresztül vizsgáljuk a magyarországi regionális társadalmi-gazdasági egyenlőtlenségeket, illetve a vándorlási mintázatokat. A kutatás eredményként a társadalmi folyamatok előrejelzését segítő modellt dolgozunk ki.
2. Vizsgáljuk, hogy a társadalmi tőke, a hálózati kapcsolatok sűrűsége milyen kapcsolatban van bizonyos térségek gazdasági fejlődésével, hosszabb távú társadalmi innovációs képességeivel.
3. Nagy hálózatok adatainak segítségével kapcsolatot keresünk a társadalmi egyenlőtlenségek és a homofil közösségi hálózatok között.

**Szöveg analitika és közösségi média kutatás**

A társadalomtudományok az elmúlt 50-70 évben elsősorban kérdőíves kutatásokat használtak arra, hogy a társadalom működéséről adatokat gyűjtsenek. De adatok gyűjtése manapság már nemcsak ilyen kérdőíves kutatásokkal lehetséges. Az egyik legígéretesebb új adatforrás a társadalom digitális lábnyoma, és ezen belül is a közösségi média. Közösségi média adatot gyűjteni kifejezetten nehéz, különösen a Facebook esetében. A projektünk egy első lépést tesz ebben az irányban egy kísérleti Facebook kutatás formájában. A kísérleti kutatás alapján olyan fontos módszertani kérdésekre tudunk majd válaszolni, amik nélkülözhetetlen akkor, ha a Facebookot mint társadalomkutatási eszközt szeretnénk használni.

**Jogi és normatív szövegek érvelési szerkezetének logikai modellezése.**

A jogi szövegeknél fontos szerepe van a pontos megfogalmazásnak, mely alapján világosan következtetni lehet a jog által előírt viselkedésre. Ugyanakkor a jogszabályok sokszor helyet hagynak az eseti mérlegelésnek, a jogi diszkréciónak. A projekt fókuszában a jogi szövegek előbbi aspektusa található. A ő célja a jogi szövegek állításainak és definícióinak formális logikai mondatok formájában való előállítása, tehát a szemantikai elemeket, kifejezéseket már adottnak véve, hogyan lehet formálisan megragadni, tesztelhetővé és szükség szerint javíthatóvá tenni a vonatkozó szövegek érvelési szerkezetét? Az egyes elbírálandó esetek alkalmas kódolásával lehetővé válik annak gépi tesztelése, hogy az adott szabályból milyen normatív előírások következnek egy adott helyzetre vonatkozóan. Javíthatóvá válnak a szövegek esetleges többértelműségei, ellentmondásai, következetlen fogalomhasználatai, a célhoz képest túl- vagy alulspecifikált vonatkozásai.

**III. A 2019. augusztusig megjelent jelentősebb tudományos publikációk**

Janky Béla (2019). Összjáték. Erkölcs és Racionalitás. Budapest: Gondolat.

Gastner, M. T., Takács, K., Gulyás, M., Szvetelszky, Z., & Oborny, B. (2019). The impact of hypocrisy on opinion formation: A dynamic model. PloS one, 14(6), e0218729.

Keller, T. (2019). Caught in the monkey trap: Elaborating the hypothesis for why income aspiration decreases life satisfaction. Journal of Happiness Studies, 20(3), 829-840.

Keller, T., & Takács, K. (2019). Peers that count: The influence of deskmates on test scores. Research in Social Stratification and Mobility, 100408.

Kisfalusi, D., Pál, J., & Boda, Z. (2018). Bullying and victimization among majority and minority students: The role of peers’ ethnic perceptions. Social Networks.

Lőrincz, L., Koltai, J., Győr, A. F., & Takács, K. (2019). Collapse of an online social network: Burning social capital to create it?. Social Networks, 57, 43-53.

Penn, D. J., & Számadó, S. (2019). The Handicap Principle: how an erroneous hypothesis became a scientific principle. Biological Reviews.

Radó, M. & Takács, K. (2019). Relational Integration in Schools Through Seating Assignments. Journal of Artificial Societies and Social Simulation, 22(4).

Ságvári, B., Messing, V., & Simon, D. (2019). Methodological Challenges in Cross-comparative Surveys. Intersections, 5(1).

**IV. Gyerekesély-kutató Csoport tevékenysége (EFOP) 2019. január 1. és augusztus 31. között**

**I. A kutatócsoport fő feladatai 2019. január 1. és augusztus 31. között**

A kutatócsoport egy Európai Uniós társfinanszírozású konzorciális pályázat (EFOP-1.4.1-15 „Integrált gyermekprogramok szakmai támogatása”) keretében szakmai-módszertani támogatást nyújt olyan járási és települési programokhoz, amelyek a gyermekek esélyeinek javítását, a hátrányok újratermelődésének megakadályozását célozzák. A kutatócsoport elsődleges célja és feladata az, hogy a hazai szociálpolitikai beavatkozások tervezését policy-orientált kutatásokkal, elemzésekkel, értékelésekkel segítse.

**II. A 2019. január 1. és augusztus 31. között elért kiemelkedő kutatási és más jellegű eredmények**

*A térségi gyerekesély programok értékelése* kapcsán összehasonlító elemzésre került sor, amely bemutatta, hogy az egyes térségi gyerekesély projektek milyen elveket alkalmaztak a romák bevonására. Az eredményekből elkészült tanulmány gyakorlati példákkal szolgál arra nézve, hogy milyen előnyei vannak az „explicit, de nem exkluzív” elv érvényesítésének a kizárólag a romákra fókuszáló beavatkozásokkal szemben.

*Az önkormányzatok szerepe a helyi gazdaságfejlesztésben* című kutatás kvalitatív módszertannal dolgozott. Az elkészült esettanulmányok összehasonlító elemzése során kidolgozásra került egy tipológia, amely az önkormányzatok helyi fejlesztési stratégiáit azonosítja.

A *Közösségi házak és terek funkciói* kutatás az elmúlt években különböző pályázati forrásokból létrehozott közösségi terek helyét keresi a települési szolgáltatási palettán. A vizsgálat kapcsán összegyűjtésre és elemzésre kerültek azok a nemzetközi gyakorlatban használt kérdőíves mérőeszközök, amelyekkel mérhető a nem-kognitív készségek fejlesztésének hatásossága. Az eredményeket bemutató tanulmány javaslatokat fogalmaz meg az egyes mérési módszerek magyarországi adaptálhatóságára a közösségi házak eredményeinek kimutathatósága érdekében.

A kutatócsoport részt vesz a TK *Mobilitás Kutatási Centrum* munkájában. A *Szociális ellátórendszer és társadalmi mobilitás* című alprogramjuk a gyermekjóléti és gyermekvédelmi rendszer működési mechanizmusait, a helyi szociális szakemberek szemléletét, attitűdjét, döntési rutinjait vizsgálja. Ehhez az év során elkészült egy országos reprezentatív kérdőíves felmérés, melynek feldolgozására az utolsó negyedévben kerül majd sor.

A kutatócsoport tagjai rendszeresen tartanak előadásokat hazai és nemzetközi szakmai konferenciákon, készítenek review-ket nemzetközi és magyar folyóiratok számára, valamint vesznek részt szerkesztőbizottságok munkájában.

**III. A 2019. augusztusig megjelent jelentősebb tudományos publikációk**

Husz I., Perpék É. (2019): [Equal Opportunities and Investing in Children: Theory, Policies and Projects](https://m2.mtmt.hu/gui2/?mode=browse&params=publication;30776705). In: Futó, P. (ed): Contemporary Drivers of Local Development. Maribor: Lex-Localis Press, pp. 365-389.

Kiss M., Rácz K. (2019): [The Role of Local Governments in the Development of the Local Economy: International Findings in Light of Hungarian Case Studies](https://m2.mtmt.hu/gui2/?mode=browse&params=publication;30800756). In: Futó, P. (ed): Contemporary Drivers of Local Development. Maribor: Lex-Localis Press, pp. 413-425.

Vastagh Z. (2019): [Nem-kognitív készségek fejlesztését célzó közösségi szemléletű szociális programok hatásvizsgálatának mérőeszközei](https://m2.mtmt.hu/gui2/?mode=browse&params=publication;30660692). Esély (30)1, pp. 42-66